**121. Advisors** (Tanácsadók): Az Obama-doktrína értelmében a hadviselés terheit az amerikai csapatokról a helyi erők vették át. A nagy létszámú megszálló erőt a kiképzéseket lebonyolító tanácsadók váltották fel, akiknek a fizikai jelenléte hozzájárult a helyi erők harcértékének növekedéséhez. Ugyancsak javultak az amerikai légi egységek mutatói is, mivel a kisebb számszerű jelenlét a saját veszteségek számát is szükségszerűen visszavetette. Ha azonban a kiképzés harmadik ország területén zajlott, és a helyi erők a harctéren nem számíthattak a tanácsadók szakértelmére, az eredmények már nem voltak ennyire kedvezőek.

**122. Backlash** (Ellenhatás): Az Iszlám Állam és a hozzá hasonló szervezetek által erőszakkal kicsikart sikerek visszaütöttek, és a szélsőséges csoportosulások elkezdtek küszködni létszámuk növelésével. (Az esemény az alapjátékban az 1-es számú kártyaként szerepel. A 122-es kártya nem játszható ki kalifátus uralta országban).

**123. Humanitarian Aid** (Humanitáriánus segély): Az Iszlám Állam erőszakos észak-iraki térnyerésének megfékezése érdekében a NATO-országok különleges erőket vezényeltek a helyszínre, hivatalosan a menekültek számára légi úton eljuttatott segélycsomagjaik felügyelete céljából.

**124. Pearl Roundabout** (Gyöngy körforgalom): Bár egyiptomi társaiknál kevesebben voltak, a bahreini tüntetők száma ezzel együtt is jelentős. Gyülekezési pontjuk, a hat oszlop által közrefogott, gyöngyöt formáló emlékmű a „lázadás” szimbólumává vált, így nem csoda, ha a kormány le is romboltatta a „véres csütörtöki” tömegoszlatást követően.

**125. Peshmerga** (Pesmergák): Az Iszlám Állam felemelkedésének egyik lehetséges következménye a játék lezárásaként az önálló Kurdisztán kikiáltása. A pesmerga[[1]](#footnote-1) harcosok hozzáértő, megbízható és kitartó szövetségesnek bizonyultak Amerika számára a térség stabilitásának megteremtése során.

**126-128. Reaper**: A Reaper, amelynek lőszer-kiszabata tizenötszöröse, sebessége háromszorosa a Predatorénak, érzékelhető változást hozott a légtér uralmáért folytatott küzdelemben.

**129-130. Special Forces** (Különleges Erők): Bár a pilóta nélküli repülőgépek (UAV[[2]](#footnote-2)) képesek voltak a különleges erők bizonyos fokú tehermentesítésére, azok rendszeres bevetése mégis szükséges a dzsihádisták elleni harcban. A V-22-es repülőgép a harcoló alakulatokat a korábbiaknál távolabbi célpontokhoz is képes volt eljuttatni, egy hagyományos helikopterhez képest ráadásul gyorsabban és biztonságosabban. Ez a kártya az alapjáték 8-10-es kártyáinak egy változata, és azt szemlélteti, hogy már az államok hagyományos haderejének nagy részét ugyan kivonta a Közel-Keletről, de még mindig jelentős csapásmérő erőket vethet be Afrikában és Ázsiában.

**131. Arab Spring "Fallout"** ("Terjedő" arab tavasz): Az Arab Tavasz olyannyira spontán módon terjedt, hogy szinte lehetetlen volt megjósolni, hol üti fel a fejét legközelebb.

**132. Battle of Sirte** (Szurti Csata): A líbiai polgárháború korai szakaszának záróakkordját jelentő, a Szurt város elfoglalásáért vívott ütközet bizonyította a rezsimellenes erők szervezettségét és hatékonyságát.

**133. Benghazi Falls** (Bengázi bukása): Líbiában az arab tavasz a szokásos elhúzódó tüntetések helyett rögtön polgárháború formáját öltötte. A nyugati országok nem foglaltak határozottan állást az első hetek eseményei kapcsán, ezzel azonban elszalasztották a lehetőséget, hogy az országot a stabil államiság irányába tereljék.

**134. Civil Resistance** (Polgári engedetlenség): A tüntetők által alkalmazott módszerek egyike kormányuk figyelmének felkeltésére, amelyet fokozott a Foglaljuk el a Wall Streetet! vagy a hongkongi hallgatók Demokráciát! nevű mozgalma. A kulcsfontosságú helyszínek megszállása bizonyította a kezdeményezésekben rejlő erőt, és audiovizuális alapanyagot szolgáltatott a kapcsolódó propagandához.

**135. Delta / SEALs** (Delta és a Fókák): A hadsereg Delta Force és a haditengerészet SEAL különleges egységei az Oszama Bin Láden rejtekhelye elleni rajtaütés mellett nyugati foglyokat menekítettek ki többek között Jemenből és Szíriából is. Gyors reagálásuknak köszönhetően képesek volnának megakadályozni a tömegpusztító fegyverek tervezett bevetését is.

**136. Factional Infighting** (Belharcok): A dzsihadisták hajlamosak gyakran egymással is viaskodni akár kisebb szervezetek irányításáért is, elég az iraki és a szíriai bázisú Iszlám Állam szervezetek egymás közti fegyveres konfliktusát említeni. 2014 óta a szunnita-síita ellentét is kifejezetten elmérgesedett.

**137. FMS** (Foreign Military Sales – Hadi Export): Az M1-es harckocsik átadása és az F-16-os vadászgépek eladása csak néhány példa az Egyesült Államok hazai vállalatok bevonásával történő hadi exportjára, a Közel-Keletre. Szaúd-Arábia és egyes Perzsa-öbölbeli államok kifejezetten megerősödtek, olyan csomagot vásárlásával, amelyekbe a fegyvereken túlmenően a szállítás és a kiképzés is beletartozott.

**138. Intel Community** (Hírszerzés): Az összeesküvések intenzitása a 2010-es évekre sem enyhült, a hírszerző ügynökségek továbbra is számos támadást és merényletet kell, hogy meghiúsítsanak.

**139. International Banking Regime** (Nemzetközi Pénzügyi Együttműködés): Az Egyesült Államok kormánya által azonosított terrorszervezetek forrásai és pénzmozgásai a nemzetközi együttműködésnek köszönhetően jelentősen korlátozhatók.

**140. Maersk Alabama:** 2010-re az északkelet-afrikai kalózok általi portyákkal okozott kár (és szerzett vagyon a másik oldalon) már olyan szintet ért el, hogy haditengerészet drónokat is bevetve vetett véget e fenyegetésnek. A műveletek közül a legismertebb a Fókák[[3]](#footnote-3) által kiszabadított Phillips kapitány esete, amelyről Tom Hanks főszereplésével film is készült.

**141. Malala Yousafzai:** Malála Júszafzai, ifjú pakisztáni aktivista azzal együtt is globális szintű élharcosává vált a muszlim nők oktatási egyenjogúsításának, hogy nézetei miatt merényletet kíséreltek meg ellene. A valaha volt legfiatalabbként érdemelte ki a Nobel-békedíjat 2014-ben, amelyet azóta számos további díj és szónoklat követett.

**142. Militia** (Milíciák): Szorult helyzetben lévő kormányok és a lakosság szimpátiáját bíró erők gyakran kényszerültek helyi törzsekre, hadurakra, eltérő vallású milíciákra bízni egy-egy terület biztonságának a fenntartását. Később ezen milíciák sorai közül került ki az arab tavasz polgárháborúiban harcolók többsége.

**143. Obama Doctrine** (Obama Doktrína): Elődeivel ellentétben Obama elnök kevésbé agresszíven avatkozott bele a külpolitikába, inkább közvetett módon igyekezett hatást gyakorolni, kerülve a közvetlen konfrontációt. Az együttműködésen, többoldalú megállapodásokon és a stratégiai kiváráson alapuló doktrínáját következetesen vitte végig ciklusán, amellyel ugyan látványos eredményt nem ért el, ugyanakkor ezáltal elkerülhette a nagyszámú megszálló erők bevetését.

**144. Operation New Dawn** (Új hajnal hadművelet): A vietnamizáláshoz hasonlóan az Egyesült Államok iraki és afganisztáni jelenléte leépítésével azok feladatait fokozatosan a helyi erőknek kellett átvenni, amihez amerikai fegyverek és felszereléseket kaptak. Az amerikaiak által nyújtott kiképzés és fegyverek első osztályúak voltak, de a tanácsadók képtelenek voltak a törzsi kötődéshez ragaszkodó helyieket a nemzeti egység és büszkeség eszméjével átitatni.

**145. Russian Aid** (Orosz támogatás): A tökéletesen időzített orosz segély úgy kellett Asszád kormányának, mint egy falat kenyér, a későbbi orosz katonai beavatkozásnak köszönhetően pedig újra az alavita rezsim kezébe került a gyeplő.

**146. Sharia** (Saría): Az arab tavasz során a nők is hallatták a hangjukat, és a néhány erőszakos incidens ellenére is elérték, hogy a nők szabadságjogai napirendre kerüljenek.(Lásd: 28)

**147. Strike Eagle** (F15E Strike Eagle):Izrael már hajtott végre korábban is ilyen jellegű akciót az iraki Osirakban a nyolcvanas években, és nem habozna megtenni újra Iránban vagy bárhol, ahol egy általa ismert célpont kiiktatásával saját biztonságát szavatolhatja.

**148. Tahrir Square** (Tahrír tér): A három héten keresztül háromszázezer tűntetőt vonzó "Szabadság Tér" eseményeiről szóló tudósítások döbbentették rá a nyugatot az arab tavasz tényleges súlyára. A számos további tűntetés megtörténte okán a kártya az esemény kijátszását követően sem kerül a talonba.

**149. UN Nation Building** (Az ENSZ államot épít): Egyre inkább az ENSZ-re, a NATO-ra és más szervezetekre hárult az államiság feltételeinek megteremtése, miután az Egyesült Államok csökkentette közel-keleti jelenlétét (Lásd: 30).

**150. UNSCR 1973** (United Nations Security Council Resolution 1973, 1973-as számú ENSZ BT Határozat): A nyugati hatalmak három polgárháborúba is beavatkoztak a légierő hagyományos alkalmazásával. Líbiában kitapasztalták, hogyan támogathatják leghatékonyabban a helyi szárazföldi csapatokat. A receptet Szíriában fejlesztették tökélyre, ahol a B1-es bombázók a bevetéseknek csupán 3%-ában voltak érintettek, de a felhasznált hadianyag 60%-át dobták le bombák formájában, amivel felőrölték az Iszlám Állam erőit Kobani ostrománál és számos más gócpontban.

**151. UNSCR 2118:** (United Nations Security Council Resolution 2118, 2118-as számú ENSZ BT Határozat): A szíriai vegyi fegyverek biztonságos lefoglalása és tengeri megsemmisítése a polgárháború kellős közepén az időszak egyik legjelentősebb nemzetközi vívmánya.

**152. Congress Acts** (Kongresszusi döntések) Az Iszlám Állam által elevenen elégetett Jordán F-16 pilóta halála valószínűsíthető megtorlásaként elrendelt Jordán légicsapásnak áldozatul esett, a segélyszervezet alkalmazásában álló Kayla Mueller halála felrázta az Egyesült Államokat. A Kongresszus készen állt erősebb felhatalmazást adni az Iszlám Állam felelősségre vonására, annak államrendszerek bedöntése terén kifejtett aktivitása miatt.

**153.-154. Facebook:** A közösségi média lehetővé tette, hogy akár a helyi vezetők is képesek legyenek korábban soha nem látott hatékonysággal szervezni és mozgósítani tömegeket, és megkönnyítette az eszmék terjesztését az ország határain túlra is.

**155. Fracking** (Rétegrepesztés): Az évtized legjelentősebb erőforrásokkal kapcsolatos vívmánya, a hidraulikus rétegrepesztéses[[4]](#footnote-4) és vízszintes fúrásos gázkitermelési technológia képessé teheti az Egyesült Államokat, hogy energiaszükségletét önerőből elégítse ki az elkövetkező húsz évben. Ennek hatására a nyers energiahordozók ára csökkent, így a dzsihádisták egyik fő bevételi forrásaként számon tartott kőolaj-eladásokból szerezhető profit is apadni kezdett.

**156. Gulf Union** (Egységes Perzsa-öböl): Számos közel-keleti és észak-afrikai állam részvételével kezd formát ölteni egy a NATO működési elvét követő biztonsági szerveződés, amely lehetővé tenné egy közös haderő védelmi célú bevetését, vagy akár az Iszlám Állammal szembeni fellépést is. Az ilyen és ehhez hasonló együttműködési megállapítások hosszú távon növelik a bennük részes államok stabilitását, ahogy az érzékelhető volt Törökország és az új tagállamok NATO-ba való felvétele kapcsán. A Szaúd-Arábia által vezetett közös jemeni beavatkozás jól szemlélteti az egységbe tömörülés erejét, és bizonyítja, hogy a tehetősebb muszlim államok levonták a megfelelő következtetést az Egyesült Államok által két alkalommal is Irak ellen vezetett koalíciós konstrukcióban rejlő lehetőségekről.

**157. Limited Deployments** (Kislétszámú katonai erő bevetése): A játékban is feldolgozott felkelések és polgárháborúkba való beavatkozás kapcsán a nyugati lehetőségek tárházában szerepelt kormányváltás, kislétszámú katonai erő bevetése, kiképzők és tanácsadók delegálása. A kiegészítő lehetőséget biztosít mindhárom módszer alkalmazására, ez a kártya jeleníti meg a második opciót.

 **158. Mass Turnout** (A nép uralma): Sok múlik azon, hogy a nép hajlandó-e elfogadni az amerikai beavatkozás (Lásd: 40) nyomán hatalomra segített új kormányt.

**159.** **NATO:** Afganisztán számára szerencsés, hogy az országot érintő beavatkozás mögött nem csak a jelenlétét csökkenteni igyekvő Egyesült Államok áll (Lásd: 41). Az Európában folytatódó jelentős terrortámadások arra engednek következtetni, hogy a NATO hamarosan újfent kénytelen lesz beavatkozni, ahogyan Szeptember 11. után tette. Vajon Szíria, vagy egyes területei lehetnek ennek célpontjai?

**160. Operation Neptune Spear** (A Neptun Lándzsája akció): A terrorizmus elleni globális harc legjelentősebb eredménye az elmúlt öt évben az Oszáma bin Láden rejtekhelye ellen végrehajtott sikeres rajtaütés, ezáltal a rejtőző, de ezzel együtt is globális szimbólumként funkcionáló dzsihádista vezér kiiktatása, amely kitartó hírszerzési tevékenység gyümölcse.

**161. PRISM:** A 2007 óta működő, de a Snowden-féle szivárogtatásig a nyilvánosság előtt el nem ismert kémprogram a Nemzetbiztonsági Ügynökség elemzéseihez szükséges hírszerzési elemi adatok legfontosabb forrása. Az Ügynökségi által végzett internetes forgalomfigyelés 91%-a ennek keretében zajlott.

**162. SCAF** (FELT): A Fegyveres Erők Legfelsőbb Tanácsa több alkalommal is beavatkozott az egyiptomi rend helyreállítása érdekében. Sokan felvetették, hogy a beavatkozások haszonélvezője talán nem is a helyi lakosság, hanem a Tanács maga, de ahhoz kétség sem fér, hogy a segítségük nélkül egy elhúzódó polgárháborúba sodródhatott volna az ország.

**163. Status Quo** (Minden marad a régiben): Az Egyesült Államok erőinek Afganisztánból történő kivonására nem elsősorban azért került sor, mert már megteremtették Kabul számára a jó kormányzás feltételeit, sokkal inkább azért, mert a dzsihádisták figyelme más területek, főleg Szíria felé kezdett irányulni, az Államok így egyre kevésbé érezte szükségét afganisztáni jelenlétének és a demokráciát elősegítő tevékenységének.

**164. Bloody Thursday** (Véres csütörtök): A Perzsa-öböl menti Együttműködési Tanács által rendelkezésre bocsátott csapatok közreműködésével a Gyöngy körforgalomnál kibontakozó tüntetést könnygázzal és gumilövedékekkel oszlatták. A körforgalmat később lerombolták, hogy a továbbiakban ne szolgálhasson tűntetők gyülekező helyéül.

**165. Coup** (Puccs): Fegyveres csoportok számos alkalommal kísérelték vagy kísérelhették volna meg erővel magukhoz ragadni a hatalmat az arab tavasz idején és azt követően is.

**166. Ferguson:** E kártya megtestesítheti az Egyesült Államokat érzékenyen érintő számos hazai eseményt (Deepwater Horizon fúrótorony, Katrina hurrikán, Foglaljuk el a Wall Streetet!, bevándorlás, Baltimore-i zavargások), amelyek elvonhatják az ország vezetésének figyelmét a szabadvilág élén betöltött szerepétől. Komoly visszhangot váltott ki az az eset is, amikor a missouri Fergusonban a rendőrség a használatból már kivont katonai eszközöket vetett be a helyi tűntetések kordában tartása során.

**167. Houthi Rebels** (Húti felkelők): A húti felkelés 2004 óta igyekezett eltávolítani a jemeni kormányt és érvényt szerezni a Zaidi vallási törvényeknek. 2015. január 15-én tűz alá vették az elnöki palotát, amelynek hatására az arab tavasz hajnalán, 2011-ben elmenekülő Alib Abdullah Salehet (Lásd: 119, 203) az elnöki székben váltó Abed Rabbo Mansour Hadi Szaúd-Arábiában keresett menedéket és kért nemzetközi támogatást, hogy kormánya visszavehesse a hatalmat (Lásd: 156).

**168. IEDs** (Improvised Explosive Device - Barkács bombák):

Az Obama-adminisztráció tisztában volt vele, hogy egy-egy konfliktus során az amerikai veszteségeket úgy lehet minimalizálni, ha nem állomásoztatnak nagy létszámú katonai erőt a kérdéses övezetben. Az iraki és afganisztáni veszteségeik kirívóan magas aránya az élőerő és ellátmány-utánpótlás célbajuttatása során jelentkezett, nem pedig harci körülmények között. Kis létszámú különleges egységek jelenléte is elegendő lehet a fogadó államban uralkodó helyzet stabilizálásához, ellátásuk ellenben a kevésbé kockázatos légi úton, vagy a helyi kormány bevonásával is megvalósulhat (Lásd: 52).

**169. Islamic Maghreb** (Iszlám a Magreb[[5]](#footnote-5) térségben): A nyugati hírszerzést alaposan meglepte az Iszlám Állam megjelenése Líbiában, amely jól szemlélteti, hogy a szervezet központjától távol eső területeken is képes követőkre lelni. A mozgalom meghökkentő hatékonysággal húzott anyagi hasznot az afrikai emberkereskedelemből is, és használta ki azt, hogy Európába juttathassa embereit.

**170. Theft of State** (Az államiság megcsúfolása): Az arab tavasz eredményeként sem alakultak olyan kormányok, amelyek valóban képviselték volna a polgáraik érdekeit. A korrupt tisztviselők ténykedése miatt a lakosság jelentős része az iszlám törvény legszigorúbb értelmezésében látta a nyugati bűnöktől és materializmustól való megszabadulás zálogát. Talán nem meglepő módon, az arab tavasz első országaként Tunézia kivétel, jelenlegi kormánya többé-kevésbé bírja a lakosság támogatását. Tunézia az egyetlen olyan arab tavasz-állam, ahol a vészharangok megkongatásának meglett az eredménye, hiszen már két sikeres demokratikus választást bonyolítottak le, mióta a régi rezsim utolsó kormánya távozni kényszerült.

**171. Abu Ghraib Jail Break** (Szökés Abu Grihabból): A foglyok kiszabadításáért indított 2013. július 22-i kommandós akció helyreállította a szunnita népesség és az iraki Al-Káida hitét, és megkérdőjelezte az amerikai kivonulás után berendezkedett rezsim életképességét.

**172. Al-Shabaab:** Számos északkelet-afrikai országban kifejtett terrorista aktivitásért, köztük a kenyai Nairobi Westgate bevásárló központja elleni merényletért felelős szervezet egyértelműen aláássa a nemzetállami fejlődést ebben a térségben.

**173. Arab Winter** (Arab tél): A polgárháborúba sodródott országok kivételével 2012 közepére az arab tavasz elcsendesedett, az azonban még megjósolhatatlan, hogy mikor és milyen mozgalomra lesz fogékony az arab világ legközelebb.

**174. Boston Marathon** (Bostoni maraton): Az első jelentős terrortámadás az Egyesült Államok területén Szeptember 11. óta. Ha a bizonyítékok minden kétséget kizáróan az Al-Kaida érintettségére utaltak volna, az USA kíméletlen válaszcsapásra szánta volna el magát."

**175. Censorship** (Cenzúra): Bizonyos rezsimek internetes manipulációinak köszönhetően sikeresen hallgattatták el a határaikon belül rendszerellenes véleményt megfogalmazókat, elejét véve a tömegeket vonzó mozgalmak kialakulásának.

**176. Change of State** (Változékony államok): Az államfők halála vagy cseréje, vagy egy parlamenti bizalmatlansági szavazás gyakran vezet a belpolitika irányváltásához és a külkapcsolatok újraértékeléséhez.

**177. Gaza Rockets** (Gázai rakétatámadások): Izrael és Gáza két-három évente szokásosan bekövetkező rakétaválsága közül a 2014-es annyi áldozatot követelt, hogy a Gázai övezet lakosságának 20%-át máshová kellett telepíteni.

**178. Ghost Soldiers** (Papírhadsereg): Egy 2014-es iraki felmérés szerint a hadsereg ötvenezer olyan katonának folyósított fizetést, akik a szolgálati helyüknek a közelébe sem mentek. Ha a hadsereg nagy része csak papíron létezett, nem is csoda, hogy az Iszlám Állam ennyire könnyedén aratta kezdeti sikereit.

**179. Korean Crises** (Koreai válságok): Az esemény számosságuktól függetlenül utal a muszlim világon kívül felmerülő konfliktushelyzetekre, amelyek az Egyesült Államok haderejének egy részét átmenetileg szükségszerűen lefoglalják, elvonva azokat illetve erőforrásokat (kártyákat) a terrorizmus elleni harctól.

**180. Mosul Central Bank** (Moszuli bankok): Máig nem tisztázott, hogy hány milliárdot vehetett magához az Iszlám Állam a moszuli bankok széfjeiből a 2014 júniusi iraki offenzíva során, de ahogy a világsajtó a begyűjtést tálalta, propaganda szempontból számukra minden pénzt megért. Ugyancsak komoly hírértékkel bírt, hogy az iraki katonák fejvesztve menekültek, akárcsak a legcsekélyebb ISIL-erők (Lásd: 178) felbukkanásakor is, ami nagyban megkönnyítette a második legnagyobb iraki város elfoglalását.

**181. NPT[[6]](#footnote-6) Safeguards Ignored** (Az Atomsorompó biztosítékai): A jelenlegi vagy a következő iráni kormány elrendelheti hasadóanyag-programjának újraindítását, ami azzal fenyeget, hogy tömegpusztító fegyver kerülhet a dzsihádisták birtokába. A 2015-ben aláírt egyezmények (Lásd: 232) azonban nem erre engednek következtetni a közeljövőre nézve.

**182. Paris Attacks** (A párizsi merényletek): A Charlie Hebdo szatirikus lap szerkesztősége ellen elkövetett merényletet az arab-félszigeti bázissal működő al-Kaida vállalta magára, amely Oszáma bin Láden egykori hálózatának csupán árnyéka. Ez a kártya fejezi ki óhajukat, hogy befolyással bírjanak az Arab-félsziget kormányaira, illetve Európa iszlám népességére is. A kártya magában foglalja az Iszlám Állam által ösztönzött 2015. november 13-i párizsi, a 2015. december 2-i San Bernardino, kaliforniai, és a 2016. március 22-i brüsszeli merényleteket is. Az események véletlenszerűsége rámutat, hogy a közel-keleti dzsihádista tervezésnek mennyire esetleges lehet csupán a befolyása az általuk ösztönzött, nyugaton elkövetett merényletek módjának, volumenének, időzítésének vagy helyszínének tényleges alakulására.

**183. Pirates** (Kalózok): A Vörös-tengeren és az Ádeni-öbölben fosztogató kalózok problémáját nagyrészt felszámolta a nemzetközi együttműködés az arab tavasz kezdetére (Lásd: 140), de a válság könnyen elhúzódhatott volna, ha nem megfelelően kezelik.

**184. Sequestration** (Visszanyesés): Bár a vietnámi háborút követő időszak szintjére nem esett vissza, de az amerikai véderő jelenlegi készültsége alacsonyabbá vált pénzügyi és költségvetési megfontolásokból. Annak lehetősége, hogy egyidejűleg több konfliktusban is nagyszámú harcoló alakulatokat tartósan vessenek be, ma lényegesen nehezebben volna megoldható, mint az elmúlt két évtizedben.

**185. al-Maliki** (el-Máliki): Nouri al-Amliki iraki miniszterelnökkel folytatott sikertelen tárgyalások vezettek az amerikai csapatok sietős kivonásához 2011. december 18-án, ami teret engedett a helyi felkelések kibontakozásának. Az esemény következményeként az amerikai csapatoknak el kell hagyniuk bármelyik kiválasztott, akár kormányváltáson már túl lévő ország területét még akkor is, ha az ország nem tette magáévá a jó kormányzás elveit.

**186. Boko Haram:** A mozgalom a chiboki diáklányok 2014. április 14-i elrablásával rajzolta fel magát a térképre. A játék térképén azonban Nigéria eredetileg nem szerepelt, az alfa-tesztelés során merült fel, hogy Malival és további nyugat-afrikai vonatkozású eseménykártyákkal együtt megjelenjenek. Ez a különleges kártya a Boko Haramot a köztudatba való berobbanásával emeli be a játékba, szükségtelenné téve a mozgalomhoz kapcsolódó, kevésbé ismert események kártyaként való megjelenítését.

**187. Foreign Fighters** (Külföldi harcosok): A különböző dzsihádista mozgalmak tudatosan igyekeztek kihasználni az iszlám világ szegényebb rétegeinek megnyerhetőségét, az Iszlám Állam pedig kifejezetten sikeresnek mutatkozott e téren Szíriában (Lásd: 81).

**188. ISIL** (Iszlám Állam): Valóságos sokként érte a világot, hogy az Iszlám Állam villámgyorsan képes volt jelentékeny területeket szerezni a szíriai-iraki határ mindkét oldalán. Kellő erő birtokában teljesen átrajzolhatják a Közel-Kelet térképét.

**189. Jihadist Videos** (Dzsihádista videók): A világháló kiváló toborzási platformnak bizonyult a dzsihádisták számára. Az így beszervezett kezdetleges sejtek vagy káderek gyakran nem is hagyják el az országukat, majd csak későbbi események sarkallják tettre őket.

**190. Martyrdom Operation** (Öngyilkos merénylet): Valószínűleg az egyik legjelentősebb dzsihádista eseménykártya a játékban. Az alapjáték által tartalmazott három kártya helyett a kiegészítőbe csak ez az egy került, tekintve, hogy a kiegészítőben jónéhány kártya eseményeinek (Lásd: 87-89) alapját képezi a jelenség.

**191. Muslim Brotherhood** (Muszlim Testvériség): A nyugat által tévesen csupán terrorszervezetként aposztrofált Muszlim Testvérek közössége számos szociális szolgáltatást nyújt többek között Egyiptomban, nézeteit pedig politikai fórumokon terjeszti. Egyiptom első demokratikusan megválasztott pártjaként került hatalomra a Tahír téri tűntetéseseket követően (Lásd: 148), később azonban az egyiptomi hadsereg (Lásd: 162) eltávolította az ország éléről.

**192. Quagmire** (Kutyaszorító): Az Egyesült Államok rémálmainak megtestesítője, az Obama-doktrína azonban azzal kecsegtet, hogy alkalmazása ideje alatt erre nem kerülhet sor.

**193. Regional al-Qaeda** (Regionális csápok): Ez a kártya olyan kisebb szervezetekre utal, amelyek az al-Káidán túl is szimpatizálnak más dzsihádista formációkkal. Az e téren legsikeresebb Iszlám Állam kötötte magához a legtöbb hűséges követőcsoportot külföldön.

**194. Snowden:** A Snowden nevéhez fűződő, a NATO-hoz közeli legjelentősebb hírszerző ügynökségekről kiszivárogtatott adatok óriási károkat okoztak. Bár lényegi kérdés, hogy ez milyen mértékű presztízsveszteséget okoz az Egyesült Államoknak, és miként érinti stratégiai partneri kapcsolatait, a folyamat vége ma még nem látható.

**195. Taliban Resurgent** (Tálib feltámadás): Bár a ""Kis-Tét-offenzívának"" is nevezett, a 2014-es hálaadás idejére eső Kabul elleni művelet szinte mindenkit váratlanul ért, az egyelőre kérdéses, hogy a tálibok ezt erejük végső megfeszítésével érték-e el, vagy az afganisztáni felkelés új fejezetét nyitották meg.

**196. Training Camps** (Kiképző táborok): Az Egyesült Államok hiába igyekezett rakéták[[7]](#footnote-7) vagy drónok segítségével megsemmisíteni a dzsihádista kiképző táborokat, folyamatosan jelentek meg újabbak a senkiföldjén, ahol az amerikai légi aktivitás csekélyebbnek bizonyult. Ezek a táborok ontották magukból a polgárháborúkban bevethető sejteket és a nem muszlim országokba küldendő alvóügynököket.

**197. Unconfirmed** (Megerősítetlen): Az Iszlám Állam kezdeti felemelkedése idején végrehajtott dróntámadás eredményeként Abu Bakr al-Baghdadi mégsem vesztette életét, ahogy azt eleinte tudni vélték. A dzsihádista hálózatokról annyira csekély információ állt rendelkezésre, hogy további vezetők halálhírének tényleges megerősítése gyakran hónapokba telt. E kártya azt demonstrálja, ahogy egy rátermett dzsihádista vezető elsősorban azáltal lépked felfelé a ranglétrán, hogy a felsővezetésben egyre több luk tátong.

**198. US Atrocities** (Amerikai atrocitások): A bagrami légitámaszponton véletlenül elégetett Korántól kezdve, egy megtévedt katona által lemészárolt tizennégy paraszton át, a tévedésből célba vett és megölt huszonnégy pakisztáni határőrig a harci műveletek nem szándékolt következményekkel jártak, amelyeket a sajtó sem mindig kezelt kellően tárgyilagosan.

**199. US Consulate Attacked** (Az amerikai konzulátus elleni támadás): Valószínűsíthető, hogy a Bengázi konzulátus elleni támadás kiváltó oka egy ellentmondásos YouTube video, és az amiatt zajló tűntetések során kioltott legkevesebb ötven muszlim élet lehetett. A követség elégtelen biztonsági szintje a Fehér Házra is rossz fényt vetett, és folyamatosan lekötötte a kormány figyelmét is.

**200. Critical Middle** (Megnyerni a középosztályt): A dzsihád vonzerejének csökkentésére minden bizonnyal a leghatékonyabb módszer az életszínvonal általános növelése a muszlim országokban, e nemzetek középosztálya határozza meg ugyanis hosszútávon, hogy országuk milyen politikai irányt vesz fel.

**201. Cross Border Support** (Határon átnyúló támogatás): A játékban megjelenített számos kormány vagy felkelő csoportosulás igénybe vette zsoldosok szolgálatait céljaik eléréséhez. A zsoldosok képzettsége messze meghaladta a külföldről érkező katonákét, viszont a harcot nem kimondottan ideológiai megfontolásból vállalták. Többek között Csád és Kamerun is csapatokat bocsátott a szomszédos országok rendelkezésére a dzsihádista felkelések elfojtására, de a dzsihádisták sem restelltek átlépni az országhatárokat, ha így biztosíthatták céljaik elérését.

**202. Cyber Warfare** (Kiber-hadviselés): Kétség sem férhet hozzá, hogy a játék későbbi kiegészítőinek megjelenésekor már lényegesen több esemény válik ismertté a témában. A kártya demonstrálja, hogy a jól álcázott kiber-hadviselésben micsoda potenciál rejlik.

**203. Day of Rage** (A harag napja): A jemeni tüntetések bár erőszakba torkolltak, de eredményességüket támasztja alá a két hónapon belül megvalósult kormányváltás, a dzsihádista mozgalom azonban 2015-ben polgárháborúba sodorta az országot. (Lásd: 167)

**204. Ebola Scare** (Ebola-veszély): A fejét 2014-ben felütő ebola járvány hónapokon keresztül uralta a közérdeklődést, erőforrásokat és a nemzeti hatóságok figyelmét vonta el a globális terrorizmus elleni harctól pont abban az időszakban, amelyre az Iszlám Állam megerősödése is tehető. Az egészségügyi világválság mindazonáltal az Egyesült Államok vezetésével elhárult, az USA ebben vállalt szerepéért a világ nem lehet elég hálás.

**205. Erdoğan Effect** (Erdogan-hatás): Recep Tayyio Erdogan elnököt szinte lehetetlen kihívás elé állítja az országa határán dúló, a 21. században példátlan hevességű polgárháború, a NATO felé vállalt kötelezettségek teljesítése, a hatalmas progresszív muszlim népesség, és a keleten tanyázó kurd szeparatisták. A valamennyi kihívásnak való megfelelés Törökországtól a legkülönfélébb intézkedéseket kívánhatja meg.

**206. Friday of Anger** (Veszedelmes péntek): A pénteki ima rendszeres és egyszerű lehetőséget biztosított támogatók toborzására az imádkozni összegyűlt muszlimok köréből.

**207. JV**[[8]](#footnote-8) **/ Copycat**[[9]](#footnote-9)(Vadhajtások): A tengerentúli dzsihádista mozgalmaktól független, vagy általuk nem felügyelt amerikai sejtek támadásokat terveztek és hajtottak végre amerikai földön, közülük a texasi Garlandban megkísérelt, vagy a kaliforniai San Bernardinoban végrehajtott a legismertebb. Ezeket részben a közelmúlt támadásai, a darkweben fellelhető dzsihádista weboldalak motiválhatták, valamint a tettre általánosságban buzdító dzsihádista videók. Mindezek eredményeként az Államokban tovább szigorították a biztonsági intézkedéseket, többek között valamennyi katonai támaszpontot közepes veszélyeztetettségi szint szerinti készültségbe helyeztek, amelyre Szeptember 11 óta nem volt példa.

**208. Kinder - Gentler** (Megértőbb és óvatosabb): Bár az Államokban sokak tetszését nem nyerte el, hogy az Obama-adminisztráció kevésbé mutatkozott hajlandónak megszálló erők átdobására, azonban a közel-keleti országok kormányai és népei nagyra értékelték ezt a fajta hozzáállást.

**209. Quds Force** (Al-Kudsz): Az Iráni Forradalmi Gárda elit alakulata jelentős aktivitást mutatott Irakban, illetve legutóbb Szíriában az Iszlám Állam ellenlábasaként. Valószínűsíthető, hogy a hagyományos kommandós akciók mellett nem hivatalosan légicsapásokat is végrehajtottak.

**210. Sectarian Violence** (Erőszak a vallás nevében): Gyakori jelenség, hogy a Közel-Keleten elért bármiféle eredményt meghiúsítsa egy nagyravágyó szövetséges, vagy egy korábban semleges fél ellenségessé válása.

**211-213. Smartphones** (Okostelefonok): A mobiltelefonok elterjedésével szinte minden nyilvános eseményről készül videofelvétel, és még aznap el is terjedhet a világhálón valamely politikai cél szolgálatába állítva. A technológia a Közösségi médiával (Lásd: 153-154) karöltve még hatékonyabb kommunikációt és koncentráltabb szerveződést tesz lehetővé.

**214. Cups of Tea** (Három csésze tea): A nem-kormányzati szervezetek többszáz iskolát húztak fel, hogy támogassák a szegényebb közel-keleti területeken az oktatást. A lányok taníttatásának kiemelt jelentőséget tulajdonítottak, úgy vélvén, hogy a már iskolázott nők a közösség berkein belül maradva, megszerzett tudásukat átadják majd gyermekeiknek. Emellett tört lándzsát Malála Júszafzai (Lásd: 141) és számos segélyszervezet, ez azonban a saría végletekig konzervatív elveivel teljesen szembe megy.

**215. Abu Bakr al-Baghdadi**: A jelen kiegészítő által lefedett időszak leglényegesebb fejleménye a dzsihádista mozgalom berkein belül az Iszlám Állam létrehozása, és annak látszólag megállíthatatlan menetelése a harcmezőn, 2014. nyarán. Az még a jövő kérdése, hogy al-Baghdadi és az általa kikiáltott Kalifátus válik-e a globális dzsihádista mozgalom tényleges vezetőjévé, vagy hogy a szervezet és a rá jellemző szélsőséges erőszak felett szemet hunynak-e az ortodox muszlimok.

**216. Abu Sayyaf (ISIL):** Az Abu Muhammad al Iraqi és Abd Al Ghani néven is ismert kulcsfigura alapozta meg az Iszlám Állam finanszírozását. Tűzharcban vesztette életét 2015. május 15-én, amikor a Delta kommandósai élve próbálták meg kézre keríteni egy egyébként sikeres rajtaütés keretében, amelyben hírszerzési adatokhoz jutottak, és elfogták a feleségét, akiről gyanítható, hogy az Iszlám Állam által irányított emberkereskedelem feje lehetett.

**217. Agitators** (Agitátorok): Az arab tavasz országainak elég volt a legapróbb lökés is, és máris egy véres polgárháború kellős közepén találták magukat. Játék technikailag ez a kártya lehetővé teszi, hogy a játékosok a Polgárháborút és Rendszerváltást eredményező eseményekhez jussanak a talonból, így a rövidebb, egy paklival indított játékokban nagyobb kombinációs lehetőségek rejlenek.

**218. al-Nusra Front** (an-Nuszra Front): A harmadik hadban álló erőként hamar túl nőtt a Szabad Szíriai Hadseregen, és az alaviták vagy az Iszlám Állam szövetségét keresi attól függően, hogy éppen melyik az erősebb közülük.

**219. Ayman al-Zawahiri:** Oszama bin Laden egy meglehetősen szétforgácsolt Al-Qaedát hagyott az egyiptomi al-Zawahirire. A szűntelen menekülés nem tette lehetővé, hogy a szervezetet visszaterelje a gyökereihez, ráadásul kulcsemberei tömegével végeztek amerikai dróntámadások, korábban hűséges követőik pedig más szervezetekhez, főleg az ISIL-hez pártoltak."

**220. Daraa:** A Daraa városában letartóztatott 15 tűntető gyermek esete volt az a szikra, amely lángra lobbantotta a szíriai baathista rendszerrel szembeni arab tavasz mozgalmat, amely így hamarosan már polgárháborúként dühöngött tovább. (Lásd: 234)"

**221. Fly Paper** (Légyfogó): Továbbra is heves vita tárgya, hogy az Egyesült Államok iraki és afganisztáni beavatkozása eredményeként valóban biztonságosabb lett-e a világ. A tapasztalatok szerint ezek a konfliktusok és a szíriai polgárháború dzsihadisták tömegét vonzották a szélrózsa minden irányából egy jól behatárolható területre, közülük sokan oda is vesztek a harcmezőn, így nem a világ más, sérülékenyebb részein okoztak kárt.

**222. Hagel:** Chuck Hagel republikánus védelmi miniszter igyekezett a demokrata Obama-adminisztrációt kezdeményezőbb fellépésre sarkallni az ISIL-lel szemben, és gyakran képviselt az elnökétől eltérő politikai álláspontot, ami a karrierje idő előtti végéhez vezetett.

**223. Iranian Elections** (Iráni választások): Kissé ironikus, hogy az arab tavasz magjait a 2009 júniusi iráni elnökválasztást követő tűntetések vetették el. Sokak ebből azt a következtetést vonták le, hogy ha Iránban lehetséges tüntetni a kormány ellen, akkor (nyilván Észak-Korea kivételével) bárhol lehet tűntetni, bármi ellen.

**224. Je Suis Charlie** (Én is Charlie vagyok): Obama elnök nem jelent meg a 2015 januári párizsi támadás áldozatainak emlékére rendezett felvonuláson, amivel az USA elszalasztotta annak lehetőségét, hogy kimutassa szolidaritását a szélsőségesek elleni harcban, és az eset beszédtémává tette, hogy az Államok az elmúlt öt évben milyen további lehetőségeket hagyott elúszni a terrorellenes háborúban.

**225. Jihadi John** (Dzsihád John): James Foley és más nyugati származásúak lefejezésének bemutatása a YouTube-on sokkolta és az Iszlám Állam ellen fordította a közvéleményt. Rajtuk kívül is ezreket végeztek ki, nem kevésbé embertelen módokon, legfeljebb mozgókép nem készült róluk.

**226. Operation Serval** (Serval-hadművelet): A francia idegenlégió beavatkozásának célja az volt Maliban, hogy támogassa korábbi gyarmatának csapatait a helyi dzsihádista erőkkel vívott, végül sikeres harcban.

**227.-228. Popular Support** (Tömegbázis): Még a kezdetleges mozgalmak is képesek sosem látott hatást gyakorolni a közel-keleti politika alakulására, hiszen az internet és a mobiltelefonok felhasználásával a helyi lakosság tömegeit mozgósíthatják egy ügy érdekében, vagy éppen ellene.

**229. Prisoner Exchange** (Fogolycsere): Izrael néhány évente rendszeresen bonyolít fogolycseréket dzsihiádista szervezetekkel, amelyek során a közelmúltban, egy Afganisztánban régóta fogva tartott amerikai is hazatérhetett. A foglyoktól megszerezhető információ hasznossága változó.

**230. Sellout** (Pénznyelő): Bár adott esetben az ellenálló csoportosulások féken tarthatóak a megfelelő összeg kifizetésével, az ellenséggel való egyezkedés szükségszerűen a korrupció fenntarthatatlan csapdájába kényszeríti az ezáltal egyre gyengülő kormányt.

**231. Siege of "Kobanigrad"** (Kobaningrad ostroma): Törökország kurd harcosokat engedett át határain, hogy csatlakozhassanak az ostromlott szír város, Kobani védelméhez. Az elhúzódó harcok során a városból csak romhalmaz maradt, hasonlóan a második világháború idején ostromlott Sztálingrádhoz (innen a védők által fabrikált elnevezés), amelynek ostroma azonban a támadókat is felőrölte.

**232. Trade Embargo** (Kereskedelmi embargó): Az amerikai külpolitika egyik jelentős sikere volt az Iránnal szemben gondosan megtervezett és bevezetett kereskedelmi embargó, amely mindazon bankot, közintézményt, gazdasági szervezetet sújtotta, amely kereskedelmi kapcsolatot ápolt volna Iránnal, mielőtt annak kormánya elkötelezte volna magát a hasadóanyag programjának leállítása mellett. A vállalatóriások zöme nem is ment szembe az embargóval, amit az iráni gazdaság alaposan megszenvedett. Bár a terhet az egyszerű iráni emberek voltak kénytelenek viselni, az embargó hatására az iráni kormány mégis tárgyalóasztalhoz ült az atomsorompó egyezmény (NPT, Lásd: 181) kapcsán, illetve számos más témáról is beindult a párbeszéd Irán és az USA között."

**233. UN Ceasefire** (ENSZ tűzszüneti megállapodások): Az ENSZ igyekezett tűzszüneti megállapodásokat tető alá hozni az arab tavaszból kifejlődött konfliktusokban, azonban Szíriában csak mérsékelt sikerrel járt 2016-ban. Az a cél lebegett a szemük előtt, hogy a tűzszünetet békemegállapodássá fejlesszék, idővel a vallási közösségek közti hatalommegosztási egyezménnyel kiegészítve.

**234. Free Syrian Army** (Szabad Szíriai Hadsereg): 2011 nyarán az SzSzH egy egyszerű politikai reformmegmozdulást duzzasztott fel véres polgárháborúvá. Bár méretében is időtávlatában meg sem közelíti, mégis többen vesztették életüket a szíriai polgárháborúban, mint az összes arab-izraeli konfliktusban együttvéve.

**235. Qadhafi** (Kadhafi): A polgárháborúknak gyakran jelenti a végét a diktátorok elmenekülése, elfogása vagy halála, azonban az őket követő kormányok mindig ismeretlen tényezők.

**236. Oil Price Spike** (Olajár-robbanás): A rétegrepesztéses gázkitermelési technológia elterjedése (Lásd: 155), és az, hogy Szaúd-Arábia és az öbölállamok nem csökkentettek az olajkitermelés intenzitásán, hozzájárult az energiapiac globális stabilizációjához, azonban bármikor bekövetkezhet olajár-robbanás, ha a fejlődő országok gazdaságuk fejlődését megnövekedett olajimporttal kívánják megtámogatni.

**237. Osama bin Ladin** (Oszama Bin Laden): Bár abattabadi rejtőzködése ideje alatt aktivitása csökkent, ezzel együtt is OBL tekinthető az arab tavasz ellenében indított dzsihád ébredés fő mozgatórugójának. Az Egyesült Államok listáján továbbra is legkeresettebb személy kiiktatásával az Obama-kormány óriási propaganda-tőkét kovácsolhatott.

**238. Revolution** (Forradalom): A polgárháború kirobbanásának feltételei az arab tavasz további országaiban is jelen voltak.

**239. Truce** (Fegyverszünet): Az arab tavasz és a következményeként dúló polgárháborúk során tapasztalt pusztítás szintje olyan méreteket öltött, hogy mind a szembenálló felek, mind a kormányként funkcionáló entitások hajlandóak voltak időlegesen felfüggeszteni mindennemű aktivitást, hogy a humanitárius segélyek célt érhessenek, vagy tárgyalások kezdődhessenek. A Líbiában, Szíriában és Jemenben is tapasztalt jelenségek azonban nem bizonyultak kellően tartósnak ahhoz, hogy a béke alapjául szolgálhassanak. (Lásd: 233)

**240. US Election** (Elnökválasztás): Bár a játék kiegészítője által lefedett időszakban az Egyesült Államok elnökének a személye nem változott, a lehetőség adott volt, hogy a második négyéves ciklusra változzon.

Zárszó

Az arab tavasz által érintett országok és népeik számára ez az időszak példa nélküli, hiszen a polgárjaik korábban még soha sem hallatták a hangjukat olyan erélyesen, hogy arra ne csak az országuk élén, de a világon mindenütt felfigyeljenek. Kormányok váltották és váltják egymást még ma is, az érintettek bizonyos szempontból mégis elszalasztott lehetőségként tekintenek vissza erre az időszakra, mivel az időközben felemelkedő erők a mozgalmat eredeti céljaitól eltérítették. Nem kizárt, hogy ebben a megváltozott politikai környezetben az arab tavasz egy újabb hulláma kap erőre, bizonyítva azt, hogy semmi sem tűnik el nyomtalanul a történelem süllyesztőjében. Ahogy a kártyaalapú játékokban, úgy a történelemben is minden eseménynek lesz következménye.

1. Kurdisztáni önálló haderők [↑](#footnote-ref-1)
2. Unmanned Aerial Vehicle: pilóta nélküli repülőgép, elsősorban katonai feladatokra alkalmazott olyan repülőeszköz, mely valamilyen ön- vagy távirányítással (leggyakrabban a kettő kombinációjával) rendelkezik, emiatt fedélzetén nincsen szükség pilótára. Ellentétben a robotrepülőgéppel, mely – lévén saját maga a fegyver – használatakor megsemmisül, a pilóta nélküli repülőgép, léghajó vagy helikopter többször is felhasználható. [↑](#footnote-ref-2)
3. Az amerikai haditengerészet különleges műveleti alakulata, a SEALs már a nevében is jelzi, hogy az itt szolgáló katonák a tengeren (Sea), a levegőben (Air) és a szárazföldön (Land) egyaránt bevethetők. Másrészt a seal angol szó magyarul fókát jelent, ami viszont a haditengerészek megnevezése a szlengben… Az egység elődjének a második világháborúban létrehozott víz alatti rombolócsapatok (underwater demolition team) számítanak. A világháborút követően hosszú éveket kellett várni a SEALs-csapatok megalakítására, ezt csak az 1960-as évek elején rendelte el az akkori elnök, J. F. Kennedy. A haditengerészet különleges erői 1965-ben már harcoltak Vietnamban, és azóta is részt vettek számtalan (titkos) akcióban. Minden fenntartás nélkül kijelenthető, hogy a SEALs-fiúk kiképzése – igen, fiúk, mert az egységbe a mai napig nem léphetnek be nők – a legkeményebb a világon. A 21 hetes tréninget csak nagyon kevesen – általában 100 jelentkezőből ketten-hárman – tudják végigcsinálni. Volt már olyan kiképzési blokk a SEALs történetében, amelyet senki nem tudott befejezni… [↑](#footnote-ref-3)
4. Hidraulikus rétegrepesztés: A palaolaj, palagáz, illetve a „tight gas” és „tight oil” összetételében nagyjából megegyezik a „hagyományos” kőolaj- és földgáztelepekből kitermelhető folyadékokkal, csak más technológiával hozzák a felszínre. Ez az úgynevezett hidraulikus réteg­repesztés. Vertikális, majd horizontális fúrással magas nyomáson víz, homok (granulátum) és különböző vegyi anyagok keverékét juttatják a mélybe, amely megrepeszti a rendkívül szilárd és rossz áteresztőképességű, de rideg, könnyen repeszthető, töredező, „tömött” kőzetet. A kemikáliák csökkentik a folyadék kőzethez tapadását, mobilisabbá teszik a szénhidrogént, a homok pedig megakadályozza, hogy a repedések elzáródjanak, így azokon keresztül nyerik ki a gázt és az olajat. Elterjedt tévhit, hogy (nukleáris) robbantással is lehet szénhidrogén-tartalmú kőzeteket repeszteni, ám erre csak a hatvanas években volt néhány elvetélt kísérlet a Szovjetunióban, sehol máshol nem próbálkoztak vele. A hidraulikus repesztés egyébként nem igazi újdonság, kihozatalt növelő technológiaként évtizedek óta használják a „hagyományos” mezőkön is. A valódi különbség ott rejlik, hogy a konvencionális terepen mintegy az elérhető többletért, szabadon választható ez a módszer, míg a pala- vagy a „tight” nyersanyagok kitermelése elképzelhetetlen a „hydraulic fracturing” nélkül. [↑](#footnote-ref-4)
5. Algéria, Líbia, Mauritánia, Marokkó, Tunézia, Nyugat-Szahara [↑](#footnote-ref-5)
6. Treaty on the Non-Proliferation of Nuclear Weapons [↑](#footnote-ref-6)
7. Tomahawk Land Attack Missile, Tomahawk földi rakéták [↑](#footnote-ref-7)
8. JV ebben a környezetben a „Junior Varsity” rövidítése melyet a sportban használnak ifjúsági csapatok, főként középiskolák, és egyetemi csapatok tartalékcsapatának jelzéseként. Ez a szóhasználat az Obama elnöksége alatt került be a köztudatba mikor az elnök az Irakban lévő terrorista erők sikereit kispályás erőfeszítéseknek hívta az USA elleni gondosan megtervezett és összehangolt támadásokhoz képest (idézet tőle: „Ha egy kispályás csapat felveszi a Lakers mezét, attól még lesz belőle Kobe Bryant” (híres Lakers kosárlabdázó)). [↑](#footnote-ref-8)
9. The "Copycat" Effect: A példakövető hatás gyökerei egy tanulmány szerint legalább 1962-ig nyúlnak mikor Marilyn Monroe halála után az elkövetett öngyilkosságok száma 12%-al emelkedett az előző évhez képest. Hasonló "példakövető hatást" lehet észrevenni az Amerikában elkövetett iskolai tömeggyilkosságok között is (2007-es virginiai egyetemi támadás). Egy-egy ilyen támadás között volt, hogy csak hónapok teltek el és legtöbbjüket az 1999-es Columbine középiskolai mészárlás ihletett. Ennek a példakövető magatartásnak a következő állomása a terrorista cselekmények lehetnek. [↑](#footnote-ref-9)